MK หรือ BBQ PLAZA ใครรายได้มากกว่ากัน?
เคยสงสัยไหมว่าร้านสุกี้ MK หรือ ร้านปิ้งย่างบาร์บีคิวพลาซ่า ร้านที่เราต้องต่อคิวเป็นประจำ ร้านไหนมีรายได้มากกว่ากัน คำตอบอาจจะทำให้หลายท่านตกใจ
25 เม.ย. 2560

เคยสงสัยไหมว่าร้านสุกี้ MK หรือ ร้านปิ้งย่างบาร์บีคิวพลาซ่า ร้านที่เราต้องต่อคิวเป็นประจำ ร้านไหนมีรายได้มากกว่ากัน คำตอบอาจจะทำให้หลายท่านตกใจ
ร้าน MK สาขาแรกอยู่ที่สยามแสควร์ แต่เดิมร้าน MK ไม่ได้ขายสุกี้ แต่เป็นร้านอาหารไทย ก่อตั้งโดยคนฮ่องกงชื่อ มาคอง คิงยี ซึ่งเป็นที่มาของตัวย่อ MK ต่อมา คุณป้า ทองคำ เมฆโต ซื้อกิจการต่อจากคุณ มาคอง
ในปี 2529 ร้านสุกี้ MK เปิดสาขาแรกในห้างเซ็นทรัลลาดพร้าว และได้ขยายสาขาไปทั่วประเทศ รวมถึงต่างประเทศ คือ ญี่ปุ่น เวียดนาม ลาว สิงคโปร์ บริษัทยังมีร้านอาหารอื่นในเครือ เช่น ยาโยอิ และ มิยาซากิ
ส่วนร้านบาร์บีคิวพลาซ่า ก่อตั้งเมื่อปี 2530 โดย คุณชูพงศ์ ชูพจน์เจริญ สาขาแรกอยู่ที่เซ็นทรัลลาดพร้าวเช่นกัน และบาร์บีคิวพลาซ่าบุก AEC กับเค้าด้วยเหมือนกัน มีสาขาต่างประเทศในมาเลเซีย และ อินโดนีเซีย
บาร์บีคิวพลาซ่ามีร้านอาหารในเครืออีก 2 แบรนด์คือ จุ่มแซ่บฮัท และ ไก่ ฮ็อท สตาร์
ถึงตอนนี้หลายคนคนคงสงสัยว่าแล้วร้านไหนมีรายได้มากกว่ากัน?
ถ้าหลายคนคิดว่ายอดขายของ 2 บริษัทนี้สูสีกัน ถ้าเห็นตัวเลขคงตกใจว่ารายได้ทิ้งห่างกันมาก
งบการเงินปี 2558 บาร์บีคิวพลาซ่ามีรายได้ 2,943 ล้านบาท และมีกำไร 285 ล้านบาท เมื่อเทียบกับ MK มีรายได้ 14,923 ล้านบาท และมีกำไร 1,856 ล้านบาท
สรุปว่า MK เมื่อเทียบกับ บาร์บีคิวพลาซ่า มีรายได้มากกว่า 5 เท่า และมีกำไรมากกว่าถึง 6.5 เท่า
ทำไมตัวเลขถึงทิ้งห่างกันมาก?
สาเหตุเป็นเพราะว่า MK มีจำนวนสาขาที่มากกว่าบาร์บีคิวพลาซ่าอยู่มาก ปัจจุบันร้าน MK มี 424 สาขา และร้านอาหารญี่ปุ่นยาโยอิอีก 158 สาขา ทั่วประเทศ
ส่วนบาร์บีคิวพลาซ่า ปัจจุบันมีเพียง 102 สาขาทั่วประเทศ ดังนั้นเมื่อจำนวนสาขาน้อยกว่า รายได้ และกำไรจึงน้อยกว่าเป็นสัดส่วนตามกัน
อย่างไรก็ตามเมื่อคิดเป็นรายได้ต่อสาขาแล้วบาร์บีคิวพลาซ่าไม่ได้เป็นรอง MK เลย
ยังไงลงทุนแมนขอเอาใจช่วยให้น้องบาร์บีกอนขยายสาขาได้อีกมากๆตามพี่ใหญ่อย่าง MK ได้ทันในอนาคตครับ